Tartu klubi liikmedTallinna klubi liikmedPärnu klubi liikmedViljandi klubi liikmed
#000002
Tere tulemast Zonta Tartu klubi lehele! Meie klubi loodi 19. augustil 1991, päev enne Eesti iseseisvuse taastamist. Seega oleme tegutsenud juba rohkem kui kolmkümmend aastat.
#000003
Meie klubi ajalugu pole lihtsalt ühe rahvusvahelise klubi tegutsemine Eesti pinnal. Me oleme arenenud koos Eestiga, tegutsenud vastavalt sellele, mida ühiskond on vajanud. Me oleme aidanud lahendada sotsiaalseid probleeme alates esimese peretoa sisustamisest Tartu sünnitusmajale kuni panustamiseni rahvusvahelistesse fondidesse, mis tegutsevad naiste olukorra parandamise nimel kõikjal maailmas. Oma tegutsemise jooksul oleme välja andnud stipendiume õpetajatele, andekatele muusikat õppivatele tütarlastele, aidanud Tartu kuulmiskeskuse vaegkuuljatest lastele osta kuuldeaparaate, täiendanud koos zontadega kogu maailmast Tartu Mänguasjamuuseumi rahvusnukkude kollektsiooni, rahaliselt toetanud vägivalda kogenud emade ja laste teraapialaagreid, välja andnud stipendiume lähisuhte vägivalla juhtumitega tegelevate erialade silmapaistvatele esindajatele.
#000004
Zonta eesmärk on, et naiste õigusi nähtaks inimõigustena ja tegutsetaks ka vastavalt. Mitte keegi pole seepärast parem või halvem, et ta on sündinud naiseks või meheks. Loeb see, milline on inimese potentsiaal ja kuidas tal on võimalus seda realiseerida.
#000005
Me soovime olla ühiskonnas nähtavad ausalt ja usaldusväärselt, sekkuda seal, kus näeme lahendamist vajavaid probleeme ja kus suudame aidata. Zontade eesmärk on on toetada eelkõige naisi võimetele vastava koha leidmisel ametialaselt, ühiskondlikus elus, seista vägivallavaba maailma eest. Neid eesmärke järgides parandame pisut tervet maailma.
#000006
Zonta Tartu klubisse kuulub praegu 22 naist erinevatelt elualadelt. Koguneme iga kuu viimasel kolmapäeval kell 18. Kokkusaamise kohad vahelduvad, osaleda saab ka virtuaalselt. Samuti korraldame erinevaid üritusi selleks, et koguda raha oma heategevuslike projektide elluviimiseks.
#000007
Zonta Tallinna klubi registreeriti kodanike ühendusena Tallinna Linnavalitsuses 2. novembril 1992. aastal. Zonta Internationali peakorterist Chicagos väljastati klubile charterkiri 4. juunil 1992. aastal. 2022. aastal tähistab Zonta Tallinna klubi oma 30. sünnipäeva.
#000008
Zonta Tallinna klubi on heategevuslik ühendus, kes oma tegevustes toetab ja tunnustab naisi, lapsi ning oma tegevusega ühiskonna heaks silmapaistvaid isiksusi.
#000009
Meie klubi eesmärk on Eesti ühiskonnas naiste positsiooni tugevdamisele ning ühiskonna arengule kaasa aitamine erinevate projektide ning tegusate ja andekate ühiskonnaliikmete toetamise kaudu.
#000014
Zonta Pärnu klubi kutsuti kokku 1992 sügisel ja ametlikult registreeriti 17. juunil 1993. Asutajad olid 21 erinevatel elualadel töötavat aktiivset naist, eestvedajateks Hiie Martinson ja Mercedes Merimaa. Ristiemad olid Soomest Vaasa klubist.
#000015
Klubi esimesed heategevusprojektid olid beebipakkide tegemine ja iibefondi toetamine. Ligi 30 tegevusaasta sisse mahub palju erinevaid ettevõtmisi, mida on märgatud – novembris 2020 pälvisime Pärnumaa Tegijate üritusel heategevuse järjepidevuse kandja tiitli. Meie vanim heategevusprojekt on aastast 2000 Andekas laps, mille raames oleme toetanud suurperede ja üksikvanemate tublide laste huviharidust. Andeka lapse satelliitprojektiks on Aitame noore ellu, kus oleme toeks ühele tublile tüdrukule haridustee lõpuni. Traditsiooniks tahame muuta gümnaasiumide lõpuaktusel iga kooli ühe aktiivse tüdruku tunnustamise, millega alustasime eelmisel aastal. Raha heategevuseks oleme kogunud oma käsitöö ja küpsetiste müügiga, lilleseadete tegemisega, ürituste korraldamisega.
#000016
Oleme valmis aitama ja toetama läbi oma projektide neid, kes seda vajavad. Näiteks Üheskoos jõulukontserdi (2016-2019) tulud läksid lähisuhtevägivalda kogenud laste elu rõõmsamaks muutmiseks. Aastaid korraldasime igal sügisel tervisekonverentse ja algatasime Pärnu terviseedendaja tiitli väljaandmise, et osutada tähelepanu naise tervisele ja tervislikele eluviisidele.
#000017
Meie klubi tegevus ei ole pööratud ainult väljapoole, meil on ka üksteisega koos vahva olla – suviti oleme teinud mitmepäevase reisi mõnele Eesti väikesaarele, eelmisel aastal alustasime filmiklubiga ja klubi koosolekuid peame üksteise juures, et saaks ikka mõnusalt lärmakalt asju arutada ja kõva häälega naerda.
#000018
Zonta Viljandi klubi on tegutsenud peaaegu kolmkümmend aastat.
#000019
Meie klubile pani aluse Ene Allik, kes kogus kokku 22 aktiivset naist, kes vastavalt nõuetele olid tegevad erinevates ametites. Et saaksime aimu, mida tähendab üks rahvusvaheline klubi, mille sümboliks on kollane roos, tõttasid meile appi Zonta Helsingi II klubi naised. Meie ristiemad olid Kata Jouhki, Anniki Mäkinen ja Eija Salo. Suur aitäh neile! Õppisime, tegime teste ja valmistasime ette oma asutamisdokumente. Asutamisajaks sai 12.november 1993 ja tšarterpeo pidasime järgmise aasta mais.
#000021
Oma tegutsemisaastate jooksul on klubi korraldanud hulgaliselt heategevusüritusi, toetanud ja aidanud nii andekaid noori kui abivajajaid. Kõige esimene projekt oli Viljandi Haigla taastusravi osakonna toetamine. Viisime väikeste kingituste näol rõõmu neile, kes pidid jõulud haiglas veetma.
#000022
Andsime aastaid välja stipendiumi väga tublile noorele naistudengile, kes on pärit paljulapselisest perest või kasvanud orvuna. Alates 2019. aastast tunnustame klubi stipendiumiga põhikoolis või gümnaasiumis õppivat tütarlast, kellel on silmapaistvad tulemused loodusainetes. Väärtustame kaunist eesti keelt ja anname igal aastal 14. märtsil emakeelepäeval üle auhinna koolinoorest andekale keeleoskajale. Oleme abistanud tüdrukuid, kel kodust tähelepanu väheks jääb ja korraldanud neile suvelaagreid. Oleme aidanud teha jõululaua rikkalikumaks nii lasterikastel peredel kui üksikuks jäänud vanainimestel.
#000024
Aga raha selleks? Raha oleme teeninud ise – korraldades heategevusloteriid jõulueelsel käsitöölaadal, pakkunud toitlustamist sõuderegatil „Viljandi paadimees“ ning organiseerinud müügilette Zonta kokkusaamistel. Lisaks mitmeid ja mitmeid väiksemaid ettevõtmisi, mis meid on ühendanud.
#000025
Aastate jooksul on meie klubi töös osalenud palju naisi. On neid, kes tulid ja erinevatel põhjustel loobusid. On neid, kes on tulnud ja jäänud. Asutajaliikmetest on klubis tänaseni Ene Allik – meie klubi esimene president, Helle Aunap, Karmen Laos ja Lea Elias.
#000026